CWT ทุ่ม 959 ลบ. เข้าลงทุนโรงไฟฟ้าชีวมวล กำลังการผลิต 9MW
CWT ทุ่ม 959 ลบ. เข้าลงทุนโครงการโรงไฟฟ้าชีวมวล "โคกเจริญ" จ.สระแก้ว กำลังการผลิต 9MW เริ่ม COD ภายใน 16 ต.ค.60
15 พ.ย. 2559

บริษัท ชัยวัฒนา แทนเนอรี่ กรุ๊ป จำกัด (มหาชน) หรือ CWT ระบุว่า ตามที่ที่ประชุมคณะกรรมการบริษัทเมื่อ 15 ส.ค.59 อนุมัติให้บริษัท ชัยวัฒนา กรีน เพาเวอร์ จำกัด (CWTG) ซึ่งเป็นบริษัทย่อย เข้าลงทุนซื้อหุ้น บริษัท โคกเจริญ กรีนเอ็นเนอร์ยี่ จำกัด (KE) จำนวน 100% มูลค่ารวม 70 ล้านบาทนั้น ต่อมาที่ประชุมคณะกรรมการบริษัทเมื่อวานนี้ (14 พ.ย.) อนุมัติให้นำเสนอต่อที่ประชุมผู้ถือหุ้นเพื่อพิจารณาอนุมัติให้บริษัทลงทุนในโครงการโรงไฟฟ้าชีวมวลของโคกเจริญฯ มีมูลค่าลงทุนประมาณ 959 ล้านบาท
โดยโครงการดังกล่าวจะผลิตกระแสไฟฟ้าจากเศษไม้ และไม้สับขนาดกำลังการผลิตกว่า 9 เมกะวัตต์ อายุโครงการ 15 ปี 4 เดือน นับจากวัน COD ตามเพิ่มเติมสัญญาซื้อขายไฟฟ้า VSPP-PEA-042/2558 จากแบบ Adder เป็น Feed-in-Tariff (TiF) กับการไฟฟ้าส่วนภูมิภาค (กฟภ.) เมื่อวันที่ 17 ต.ค.59 โดยไฟฟ้าที่โครงการผลิตได้จะเข้าเครือข่ายสายส่งของ กฟภ.ในปริมาณพลังงานไฟฟ้าสูงสุด 8 เมกะวัตต์ ที่ระดับแรงดัน 22,000 โวลต์ โดยมีจุดรับซื้อไฟฟ้าอยู่ที่จุดติดตั้งที่ ต.ศาลาลำดวน อ.เมืองสระแก้ว จ.สระแก้ว โดยจะเริ่มขายไฟฟ้าให้ กฟภ.ภายในวันที่ 16 ต.ค.60
ทั้งนี้ การดำเนินลงทุนดังกล่าวจะอยู่ภายในปี 60 หลังจากที่บริษัทได้รับใบอนุญาตต่าง ๆ โดยคาดว่าใบอนุญาตก่อสร้าง อ.1 คาดว่าจะแล้วเสร็จในเดือน ก.พ.60 ,รายงานผลกระทบสิ่งแวดล้อม คาดว่าจะแล้วเสร็จในเดือนก.พ.60  และใบอนุญาตประกอบกิจการโรงงาน (ร.ง.4)  คาดว่าจะแล้วเสร็จในเดือนมี.ค.60 ซึ่งหลังจากได้รับใบอนุญาตแล้ว บริษัทจะเข้าลงทุนเพื่อก่อสร้างโรงไฟฟ้าคาดว่าจะใช้ระยะเวลาก่อสร้างราว 14 เดือนหลังจากได้ลงนามในสัญญาว่าจ้างการก่อสร้างโรงไฟฟ้า และส่งมอบพื้นที่สำหรับทำการก่อสร้างแล้ว
สำหรับแหล่งเงินลงทุนจะมาจากการกู้ยืมสถาบันการเงินราว 70% หรือ 709 ล้านบาท และส่วนของผู้ถือหุ้น ราว 30% หรือ  249.5 ล้านบาท ซึ่งในส่วนนี้จะมาจากการออกหุ้นสามัญเพิ่มทุนให้กับนักลงทุนโดยเฉพาะเจาะจง (PP) บางส่วนและเงินทุนหมุนเวียนของบริษัท
นอกจากนี้ ที่ประชุมคณะกรรมการบริษัท ยังอนุมัติให้ขยายเวลาการรับชำระเงินค่าหุ้นเพิ่มทุนให้แก่ PP  โดยจัดสรรและกำหนดราคาเสนอขายหุ้นเพิ่มทุนให้ PP ครั้งที่ 1 จำนวน 202.2 ล้านหุ้น ในราคาหุ้นละ 4 บาทให้กับนักลงทุน 5 ราย ที่จะชำระเงินเพิ่มทุนภายในก.ย.59 และกองทุน 1 ราย จะชำระเงินภายในต.ค.59 นั้น ภายในเดือนต.ค.59 มีนักลงทุนจำนวน 4 ราย ชำระค่าหุ้นเพิ่มทุนแล้ว 22.2 ล้านหุ้น คงเหลือจำนวนหุ้นที่ยังไม่ได้รับชำระเงินจำนวน 180 ล้านหุ้น ซึ่งนักลงทุนดังกล่าวต้องการเวลาเพิ่มเติมในการจัดเตรียมเงินค่าหุ้นเพิ่มทุนให้บริษัท และจะชำระภายในเดือนธ.ค.59 ดังนั้น ที่ประชุมคณะกรรมการจึงมีมติให้ขยายระยะเวลาชำระเงินค่าหุ้นเพิ่มทุนจำนวน 180 ล้านหุ้นออกไปจนถึงวันที่ 31 ธ.ค.59